Pasiūlymas EUROPOS PARLAMENTO IR TARYBOS DIREKTYVA kuria dėl gyvūnų sveikatos reikalavimų, kuriais reglamentuojama prekyba Sąjungoje šunimis, katėmis ir šeškais ir jų importas į Sąjungą, iš dalies keičiama Tarybos direktyva 92/65/EEB /* COM/2012/090 final - 2012/0040 (COD) */





AIŠKINAMASIS MEMORANDUMAS Šiuo pasiūlymu siekiama iš dalies pakeisti 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją[1]. Direktyvoje 92/65/EEB nustatyti, inter alia, gyvūnų sveikatos reikalavimai, kuriais reglamentuojama prekyba Sąjungoje šunimis, katėmis ir šeškais ir jų importas į Sąjungą. Minėti reikalavimai susiję su atitinkamais 2003 m. gegužės 26 d. Europos Parlamento ir Tarybos reglamente (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiančiame Tarybos direktyvą 92/65/EEB[2], nustatytais gyvūnų sveikatos reikalavimais. Panaikinus Reglamentą (EB) Nr. 998/2003 Europos Parlamento ir Tarybos reglamentu (ES) Nr. xxx/2012 dėl nekomercinio gyvūnų augintinių judėjimo[3] yra būtina iš dalies pakeisti Direktyvą 92/65/EEB, o nuorodas į Reglamentą (EB) Nr. 998/2003 išbraukti ir pakeisti nuorodomis į Reglamentą (ES) Nr. xxx/2012. Direktyva 92/65/EEB taip pat turėtų būti iš dalies pakeista, kad būtų atsižvelgta į 2004 m. gruodžio 22 d. Tarybos reglamentą (EB) Nr. 1/2005 dėl gyvūnų apsaugos juos vežant ir atliekant susijusias operacijas ir iš dalies keičiantį Direktyvas 64/432/EEB ir 93/119/EB ir Reglamentą (EB) Nr. 1255/97[4], taikomą Sąjungoje vežant šunis, kates ir šeškus. Be to, taikant Direktyvą 92/65/EEB įgyta patirtis parodė, kad ūkinės veiklos vykdytojams sunku laikytis toje direktyvoje nustatyto reikalavimo, kad klinikiniai gyvūnų tyrimai būtų atliekami likus 24 valandoms iki jų išvežimo. Pasaulinės gyvūnų sveikatos organizacijos rekomendacijose nurodyta, kad importuojant šunis ir kates jų klinikiniai tyrimai turi būti atliekami likus 48 valandoms iki gyvūnų išsiuntimo. Todėl Direktyvoje 92/65/EEB nustatytą laikotarpį reikėtų pratęsti iki 48 valandų ir tą direktyvą atitinkamai iš dalies pakeisti. Pasiūlymas neturi finansinio poveikio Sąjungos biudžetui. Šis pasiūlymas ir pasiūlymas, kuriuo panaikinamas ir pakeičiamas Reglamentas (EB) Nr. 998/2003, pateikiami kartu, kad juos būtų galima priimti vienu metu. 2012/0040 (COD) Pasiūlymas EUROPOS PARLAMENTO IR TARYBOS DIREKTYVA kuria dėl gyvūnų sveikatos reikalavimų, kuriais reglamentuojama prekyba Sąjungoje šunimis, katėmis ir šeškais ir jų importas į Sąjungą, iš dalies keičiama Tarybos direktyva 92/65/EEB (Tekstas svarbus EEE) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 43 straipsnio 2 dalį, atsižvelgdami į Europos Komisijos pasiūlymą, teisės akto projektą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę[5], laikydamiesi įprastos teisėkūros procedūros, kadangi: (1) gyvūnų sveikatos reikalavimai, kuriais reglamentuojama prekyba Sąjungoje šunimis, katėmis ir šeškais ir jų importas į Sąjungą, yra nustatyti 1992 m. liepos 13 d. Tarybos direktyvoje 92/65/EEB, nustatančioje gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją[6]; (2) minėti reikalavimai susiję su atitinkamais gyvūnų sveikatos reikalavimais, taikomais nekomerciniais tikslais vežant šunis, kates ir šeškus iš vienos valstybės narės į kitą arba iš trečiųjų šalių ar jų teritorijų, nustatytų 2003 m. gegužės 26 d. Europos Parlamento ir Tarybos reglamente (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiančiame Tarybos direktyvą 92/65/EEB[7]; (3) panaikinus Reglamentą (EB) Nr. 998/2003 Europos Parlamento ir Tarybos reglamentu (ES) Nr. xxx/2012 dėl nekomercinio gyvūnų augintinių judėjimo[8] yra būtina iš dalies pakeisti Direktyvą 92/65/EEB, o nuorodas į Reglamentą (EB) Nr. 998/2003 išbraukti ir pakeisti nuorodomis į Reglamentą (ES) Nr. xxx/2012; (4) 2004 m. gruodžio 22 d. Tarybos reglamentas (EB) Nr. 1/2005 dėl gyvūnų apsaugos juos vežant ir atliekant susijusias operacijas ir iš dalies keičiantis Direktyvas 64/432/EEB ir 93/119/EB ir Reglamentą (EB) Nr. 1255/97[9] taikomas, inter alia, Sąjungoje vežant šunis, kates ir šeškus. Todėl į Direktyvos 92/65/EEB, kuria nustatomi prekybai minėtais gyvūnais taikomi gyvūnų sveikatos reikalavimai, 10 straipsnį turėtų būti įtraukta nuoroda į minėtą reglamentą; (5) be to, taikant Direktyvą 92/65/EEB įgyta patirtis parodė, kad daugeliu atveju praktiškai neįmanoma atlikti klinikinių tyrimų per 24 valandas iki išsiuntimo. Todėl Direktyvoje 92/65/EEB nustatytą laikotarpį reikėtų pratęsti iki 48 valandų, kaip rekomenduoja Pasaulinė gyvūnų sveikatos organizacija; (6) Komisija mano, kad šiuo atveju nėra pagrindo prašyti, kad valstybės narės pateiktų Komisijai aiškinamuosius dokumentus, kuriuose būtų paaiškintas šios direktyvos nuostatų ir atitinkamų nacionalinių perkėlimo į nacionalinę teisę dokumentų dalių ryšys. Šioje direktyvoje numatyta tik keletas Direktyvos 92/65/EEB pakeitimų. Todėl Komisija, norėdama patikrinti perkėlimą į nacionalinę teisę, galės gauti informacijos, neskirdama tam didelių išteklių. Valstybės narės bet kuriuo atveju pateiks Komisijai į nacionalinę teisę perkeltų priemonių tekstus; (7) todėl Direktyva 92/65/EEB turėtų būti atitinkamai iš dalies pakeista, PRIĖMĖ ŠIĄ DIREKTYVĄ: 1 straipsnis Pakeitimai Direktyva 92/65/EEB iš dalies keičiama taip: (1) 10 straipsnis iš dalies keičiamas taip: a) 2 dalis pakeičiama taip: „2. Tam, kad šunimis, katėmis ir šeškais būtų galima prekiauti, jie turi atitikti šiuos reikalavimus: a) tenkinti Reglamento (ES) Nr. xxx/2012* 5 straipsnyje nustatytus reikalavimus; b) per 48 valandas iki gyvūnų išsiuntimo kompetentingos institucijos įgaliotas veterinarijos gydytojas turi būti atlikęs jų klinikinius tyrimus; c) į paskirties vietą jei turi būti vežami kartu su veterinarijos sertifikatu, kuris: i) atitinka E priedo 1 dalyje pateiktą pavyzdį; ii) yra pasirašytas oficialiai paskirto veterinarijos gydytojo, kuris tvirtina, kad kompetentingos institucijos įgaliotas veterinarijos gydytojas atitinkamame identifikavimo dokumento skirsnyje Reglamento (ES) Nr. xxx/2012 22 straipsnio 1 dalyje nustatyta forma užregistravo, kad klinikinis tyrimas buvo atliktas pagal b punktą ir kad klinikinio tyrimo metu gyvūnai buvo tinkami vežti nurodytu maršrutu pagal Reglamentą (EB) Nr. 1/2005**.“ ___________________ * OL L [...], [...], p. [...]. ** OL L 3, 2005 1 5, p. 1. b) 3 dalis išbraukiama. (2) 16 straipsnio antra ir trečia pastraipos pakeičiamos taip: „Kačių, šunų ir šeškų importo reikalavimai turi būti bent jau lygiaverčiai Reglamento (ES) Nr. xxx/2012 III skyriuje nustatytiems reikalavimams. Be antroje pastraipoje nurodytų reikalavimų, šunys, katės ir šeškai į paskirties vietą turi būti vežami kartu su sveikatos sertifikatu, kuris turi būti užpildytas ir pasirašytas oficialiai paskirto veterinarijos gydytojo, patvirtinančio, kad kompetentingos institucijos įgaliotas veterinarijos gydytojas per 48 valandas iki gyvūnų išsiuntimo atliko klinikinį tyrimą ir patvirtino, kad klinikinio tyrimo metu gyvūnai buvo tinkami vežti nurodytu maršrutu.“ 2 straipsnis Perkėlimas į nacionalinę teisę 1. Valstybės narės ne vėliau kaip [**] priima ir paskelbia įstatymus ir kitus teisės aktus, būtinus, kad būtų laikomasi šios direktyvos. Jos nedelsdamos pateikia Komisijai tų teisės aktų nuostatų tekstą. Tas nuostatas jos taiko nuo […]. Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus. 3 straipsnis Įsigaliojimas ir taikymas Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje. 4 straipsnis Adresatai Ši direktyva skirta valstybėms narėms. Priimta Briuselyje, Europos Parlamento vardu Tarybos vardu Pirmininkas Pirmininkas [1] OL L 268, 1992 9 14, p. 54. [2] OL L 146, 2003 6 13, p. 1. [3] OL L [...], [...], p. [...]. [4] OL L 3, 2005 1 5, p. 1. [5] OL C […], […], p. […]. [6] OL L 268, 1992 9 14, p. 52. [7] OL L 146, 2003 6 13, p. 1. [8] OL L [...], [...], p. [...]. [9] OL L 3, 2005 1 5, p. 1.